CELEX: 32022D1201
Language: sk
Date: 2022-07-12 00:00:00
Title: Rozhodnutie Európskeho parlamentu a Rady (EÚ) 2022/1201 z 12. júla 2022 o poskytnutí výnimočnej makrofinančnej pomoci Ukrajine

13.7.2022   
               
               
                  SK
               
               
                  Úradný vestník Európskej únie
               
               
                  L 186/1
               
            
         ROZHODNUTIE EURÓPSKEHO PARLAMENTU A RADY (EÚ) 2022/1201
         z 12. júla 2022
         o poskytnutí výnimočnej makrofinančnej pomoci Ukrajine
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 212,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         konajúc v súlade s riadnym legislatívnym postupom (1),
         keďže:
         
                     (1)
                  
                  
                     Dohoda o pridružení medzi Úniou a Ukrajinou (2) (ďalej len „dohoda o pridružení“) vrátane prehĺbenej a komplexnej zóny voľného obchodu nadobudla platnosť 1. septembra 2017. Keďže Európska rada 23. júna 2022 uznala európsku perspektívu Ukrajiny a rozhodla udeliť status kandidátskej krajiny Ukrajine, Ukrajina by sa mala považovať za oprávnenú na získanie makrofinančnej pomoci Únie.
                  
               
                     (2)
                  
                  
                     Na jar 2014 Ukrajina začala s realizáciou ambiciózneho programu reforiem s cieľom stabilizácie svojho hospodárstva a zlepšenia života občanov. Medzi najvyššie priority programu patrí boj proti korupcii, ale aj reforma ústavy, volebného systému a súdnictva. Vykonávanie uvedených reforiem bolo podporené šiestimi po sebe nasledujúcimi programami makrofinančnej pomoci, v rámci ktorých Ukrajina dostala pomoc vo forme úverov v celkovej výške 6,2 miliardy EUR. Posledná núdzová makrofinančnú pomoc, ktorá bola poskytnutá v súvislosti so stúpajúcim napätím na hraniciach s Ruskom podľa rozhodnutia Európskeho parlamentu a Rady (EÚ) 2022/313 (3), poskytla Ukrajine úvery vo výške 1,2 miliardy EUR vyplatené v dvoch splátkach vo výške 600 miliónov EUR v marci a máji 2022.
                  
               
                     (3)
                  
                  
                     Ruská nevyprovokovaná a neodôvodnená útočná vojna proti Ukrajine od 24. februára 2022 spôsobila Ukrajine stratu prístupu na trh a drastický pokles verejných príjmov, zatiaľ čo sa výrazne zvýšili verejné výdavky na riešenie humanitárnej situácie a zachovanie kontinuity štátnych služieb. V tejto veľmi neistej a nestabilnej situácii najlepšie odhady finančných potrieb Ukrajiny zo strany Medzinárodného menového fondu (ďalej len „MMF“) poukazujú na mimoriadnu medzeru vo financovaní vo výške približne 39 miliárd USD v roku 2022, z ktorej by sa približne polovica mohla uspokojiť, ak by sa doteraz prisľúbená medzinárodná podpora vyplatila v plnej miere. Rýchle poskytnutie makrofinančnej pomoci Ukrajine podľa tohto rozhodnutia zo strany Únie v prvej fáze poskytovania úplnej výnimočnej makrofinančnej pomoci vo výške do 9 miliárd EUR, sa za súčasných mimoriadnych okolností považuje za primeranú krátkodobú reakciu na bezprostredné a najnaliehavejšie finančné potreby Ukrajiny a na značné riziká pre makrofinančnú stabilitu krajiny. Makrofinančná pomoc Únie má podporiť makrofinančnú stabilizáciu Ukrajiny a posilniť odolnosť krajiny, a tým prispieť k udržateľnosti verejného dlhu Ukrajiny a jej schopnosti v konečnom dôsledku splatiť svoje finančné záväzky.
                  
               
                     (4)
                  
                  
                     Stanovenie výšky makrofinančnej pomoci Únie podľa tohto rozhodnutia, pričom sa zohľadňuje aj budúca úplná výnimočná makrofinančná pomoc, je založené na kvantitatívnom posúdení zostatkových potrieb Ukrajiny v oblasti vonkajšieho financovania, vykonanom v spolupráci s MMF a inými medzinárodnými finančnými inštitúciami, pričom sa zohľadňuje schopnosť Ukrajiny financovať sa z vlastných zdrojov. Pri tomto určení sa tiež zohľadňujú očakávané finančné príspevky od bilaterálnych a multilaterálnych darcov, potreba zaistiť spravodlivé rozdelenie zaťaženia medzi Úniu a ostatných darcov, ako aj doterajšie využívanie ďalších nástrojov Únie pre vonkajšie financovanie na Ukrajine a celkový prínos zapojenia Únie. Je potrebné uznať záväzok ukrajinských orgánov úzko spolupracovať s MMF na návrhu a vykonávaní krátkodobých núdzových opatrení a ich zámer pracovať s MMF na vhodnom hospodárskom programe, keď to podmienky dovolia. Makrofinančná pomoc Únie by mala byť zameraná na udržanie makrofinančnej stability a odolnosti za vojnových okolností. Komisia by mala zaistiť, aby bola makrofinančná pomoc Únie právne a vecne v súlade s kľúčovými zásadami a cieľmi opatrení prijatých v rôznych oblastiach vonkajšej činnosti a ostatnými relevantnými politikami Únie.
                  
               
                     (5)
                  
                  
                     Makrofinančnou pomocou Únie by sa mala podporovať vonkajšia politika Únie voči Ukrajine. Komisia a Európska služba pre vonkajšiu činnosť by mali úzko spolupracovať pri operáciách makrofinančnej pomoci v záujme koordinácie vonkajšej politiky Únie a zabezpečenia jej jednotnosti.
                  
               
                     (6)
                  
                  
                     Podmienkou poskytnutia makrofinančnej pomoci Únie by malo byť rešpektovanie účinných demokratických mechanizmov vrátane pluralitného parlamentného systému a zásad právneho štátu a dodržiavanie ľudských práv zo strany Ukrajiny. Pretrvávajúca vojna, a najmä súčasné stanné právo, by nemali narúšať tieto zásady napriek koncentrácii moci vo výkonnej zložke.
                  
               
                     (7)
                  
                  
                     S cieľom zaistiť účinnú ochranu finančných záujmov Únie v súvislosti s výnimočnou makrofinančnou pomocou Únie by mala Ukrajina prijať vhodné opatrenia týkajúce sa predchádzania a boja proti podvodom, korupcii a všetkým ďalším nezrovnalostiam súvisiacim s uvedenou pomocou. Okrem toho by sa v dohode o úvere malo stanoviť, že Komisia bude vykonávať kontroly, Dvor audítorov bude vykonávať audity a Európska prokuratúra bude vykonávať svoje právomoci v súlade s článkami 129 a 220 nariadenia Európskeho parlamentu a Rady (EÚ, Euratom) 2018/1046 (4) (ďalej len „nariadenie o rozpočtových pravidlách“).
                  
               
                     (8)
                  
                  
                     Makrofinančná pomoc Únie podľa tohto rozhodnutia ako prvá etapa poskytovania plánovanej úplnej výnimočnej makrofinančnej pomoci Ukrajine by mala byť spojená s prísnymi požiadavkami na podávanie správ, ktoré sa stanovia v memorande o porozumení (ďalej len „MoP“). Tieto prísne požiadavky na podávanie správ by za súčasných vojnových okolností mali byť zamerané na to, aby sa prostriedky využívali efektívne, transparentne a zodpovedne. S budúcimi operáciami makrofinančnej pomoci budú spojené politické podmienky, ktoré by mali byť zamerané na posilnenie okamžitej odolnosti Ukrajiny a jej dlhodobej udržateľnosti dlhovej služby, a tým na zníženie rizík spojených so splácaním jej nesplatených a budúcich finančných záväzkov.
                  
               
                     (9)
                  
                  
                     S cieľom zabezpečiť jednotné podmienky vykonávania tohto rozhodnutia by sa mali na Komisiu preniesť vykonávacie právomoci. Uvedené právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011 (5).
                  
               
                     (10)
                  
                  
                     Makrofinančná pomoc vo výške do 1 miliardy EUR podľa tohto rozhodnutia predstavuje pre Úniu finančný záväzok v rámci celého objemu záruky pre vonkajšiu činnosť podľa nariadenia Európskeho parlamentu a Rady (EÚ) 2021/947 (6).
                  
               
                     (11)
                  
                  
                     V súlade s článkom 210 ods. 3 nariadenia o rozpočtových pravidlách sa podmienené záväzky vyplývajúce z rozpočtových záruk alebo finančnej pomoci na ťarchu rozpočtu majú považovať za udržateľné, ak je ich predpokladaný viacročný vývoj v súlade s limitmi stanovenými v nariadení Rady (EÚ, Euratom) 2020/2093 (7) a so stropom ročných platobných rozpočtových prostriedkov stanoveným v článku 3 ods. 1 rozhodnutia Rady (EÚ, Euratom) 2020/2053 (8). Na to, aby mohla Únia finančne bezpečným spôsobom poskytnúť Ukrajine značnú podporu prostredníctvom makrofinančnej pomoci pri súčasnom zachovaní vysokého kreditu Únie, a teda jej schopnosti zabezpečiť účinné financovanie v kontexte jej vnútornej aj vonkajšej politiky, je nevyhnutné primerane chrániť rozpočet Únie pred vznikom uvedených podmienených záväzkov a zaistiť, aby boli finančne udržateľné v zmysle článku 210 ods. 3 nariadenia o rozpočtových pravidlách.
                  
               
                     (12)
                  
                  
                     V súlade so zásadou správneho finančného riadenia je pred samotným poskytnutím ďalších úverov v rámci výnimočnej makrofinančnej pomoci Ukrajine potrebné posilniť odolnosť spoločného rezervného fondu prostriedkami úmernými rizikám vyplývajúcim z podmienených záväzkov, ktoré sú spojené s makrofinančnou pomocou Únie Ukrajine podľa tohto rozhodnutia. Bez takéhoto posilnenia by nebolo možné z rozpočtu Únie poskytnúť na finančne bezpečnom základe pomoc, ktorú si vyžadujú s vojnou súvisiace potreby Ukrajiny. Na ochranu rozpočtu Únie by sa na základe súčasného posúdenia malo stanoviť plánované krytie úplných výnimočných úverov makrofinančnej pomoci Únie Ukrajine vo výške do 8,8 miliárd EUR, vrátane tejto splátky vo výške 1 miliardy EUR, na úrovni 70 % hodnoty úveru.
                  
               
                     (13)
                  
                  
                     Na tomto základe by sa miera tvorby rezerv pre úver vo výške 1 miliardy EUR mala stanoviť na 70 % namiesto uplatnenia všeobecného pravidla stanoveného v článku 31 ods. 5 treťom pododseku nariadenia (EÚ) 2021/947. Zodpovedajúca suma 700 miliónov EUR by sa mala financovať z finančného krytia na geografické programy podľa nariadenia (EÚ) 2021/947. Táto suma by sa mala vyčleniť a zaplatiť do osobitnej zložky spoločného rezervného fondu v období do roku 2027.
                  
               
                     (14)
                  
                  
                     Vzhľadom na zvýšenú mieru tvorby rezerv na účely tejto splátky makrofinančnej pomoci Únie je vhodné riadiť finančný záväzok z makrofinančnej pomoci podľa tohto rozhodnutia oddelene od ostatných finančných záväzkov v rámci záruky pre vonkajšiu činnosť. Ďalej sa navrhuje použiť rezervy vyčlenené v spoločnom rezervnom fonde v súvislosti s makrofinančnou pomocou podľa tohto rozhodnutia výlučne na finančné záväzky podľa tohto rozhodnutia, namiesto postupu v súlade so všeobecným pravidlom stanoveným v článku 31 ods. 6 nariadenia (EÚ) 2021/947. Na to by malo nadväzovať vylúčenie rezerv vyčlenených v súvislosti s makrofinančnou pomocou podľa tohto rozhodnutia z uplatňovania efektívnej miery tvorby rezerv vykonávanej v súlade s článkom 213 nariadenia o rozpočtových pravidlách.
                  
               
                     (15)
                  
                  
                     Keďže cieľ tohto rozhodnutia, a to poskytnúť makrofinančnú pomoc Únie Ukrajine s cieľom podporiť najmä jej hospodársku odolnosť a stabilitu, nie je možné uspokojivo dosiahnuť na úrovni členských štátov, ale z dôvodov rozsahu a účinkov pomoci ho možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii (ďalej len „Zmluva o EÚ“). V súlade so zásadou proporcionality podľa uvedeného článku toto rozhodnutie neprekračuje rámec nevyhnutný na dosiahnutie tohto cieľa.
                  
               
                     (16)
                  
                  
                     Vzhľadom na naliehavosť výnimočných okolností spôsobených nevyprovokovanou a neodôvodnenou ruskou útočnou vojnou sa považuje za vhodné uplatniť výnimku z osemtýždňovej lehoty uvedenej v článku 4 Protokolu č. 1 o úlohe národných parlamentov v Európskej únii, ktorý je pripojený k Zmluve o EÚ, Zmluve o fungovaní Európskej únie a Zmluve o založení Európskeho spoločenstva pre atómovú energiu.
                  
               
                     (17)
                  
                  
                     Vzhľadom na ťažkú situáciu Ukrajiny v dôsledku ruskej útočnej vojny a s cieľom podporiť ju na ceste dlhodobej stability je vhodné odchýliť sa od článku 220 ods. 5 písm. e) nariadenia o rozpočtových pravidlách a umožniť, aby Únia mala možnosť kryť náklady na úrokovú sadzbu spojenú s úverom podľa tohto rozhodnutia a odpustiť administratívne náklady, ktoré by inak znášala Ukrajina. Bonifikácia úrokov by sa mala poskytnúť mimoriadne, ako nástroj, ktorý sa považuje za vhodný na zabezpečenie účinnosti podpory v zmysle článku 220 ods. 1 nariadenia o rozpočtových pravidlách, a mala by sa uhradiť z rozpočtu Únie. Počas obdobia viacročného finančného rámca na roky 2021 – 2027 by sa bonifikácia úrokov mala hradiť z finančného krytia uvedeného v článku 6 ods. 2 písm. a) prvej zarážke nariadenia (EÚ) 2021/947. Ukrajina by mala mať možnosť požiadať každoročne do konca marca o bonifikáciu úrokov a oslobodenie od administratívnych nákladov. S cieľom umožniť flexibilitu pri splácaní istiny by malo byť takisto možné obnoviť súvisiace zmluvy o pôžičkách uzavreté v mene Únie, a to odchylne od článku 220 ods. 2 nariadenia o rozpočtových pravidlách.
                  
               
                     (18)
                  
                  
                     Vzhľadom na situáciu na Ukrajine, by toto rozhodnutie malo z dôvodu naliehavosti nadobudnúť účinnosť dňom nasledujúcim po jeho uverejnení v Úradnom vestníku Európskej únie,
                  
               PRIJALI TOTO ROZHODNUTIE:
         
            Článok 1
            
               1.   Únia v záujme podpory makrofinančnej stability Ukrajiny poskytne Ukrajine makrofinančnú pomoc v maximálnej výške 1 miliarda EUR (ďalej len „makrofinančná pomoc Únie“). Makrofinančná pomoc Únie sa Ukrajine poskytne vo forme úveru.
            
            
               2.   Na financovanie makrofinančnej pomoci Únie je Komisia splnomocnená požičať si v mene Únie potrebné finančné prostriedky na kapitálových trhoch alebo od finančných inštitúcií a následne ich požičať Ukrajine. Úver má maximálnu priemernú splatnosť 25 rokov.
            
            
               3.   Finančné krytie uvedené v článku 6 ods. 2 písm. a) prvej zarážke nariadenia (EÚ) 2021/947 sa použije na pokrytie nákladov na platby úrokov v súvislosti s makrofinančnou pomocou počas obdobia viacročného finančného rámca na roky 2021 – 2027 vo forme bonifikácie úrokov uvedenej v článku 5 ods. 2 tohto rozhodnutia.
            
            
               4.   Uvoľnenie makrofinančnej pomoci Únie riadi Komisia spôsobom, ktorý je v súlade s dohodami alebo dojednaniami dosiahnutými medzi Komisiou a Ukrajinou v MoP uvedenom v článku 3 ods. 1.
            
            
               5.   Komisia pravidelne informuje Európsky parlament a Radu o vývoji v súvislosti s poskytovaním makrofinančnej pomoci Únie vrátane jej vyplácania a uvedeným inštitúciám včas poskytuje príslušné dokumenty.
            
            
               6.   Makrofinančná pomoc Únie je k dispozícii počas obdobia 12 mesiacov počínajúc prvým dňom po nadobudnutí účinnosti MoP uvedeného v článku 3 ods. 1.
            
            
               7.   Ak sa potreby Ukrajiny v oblasti financovania počas obdobia vyplácania makrofinančnej pomoci Únie v porovnaní s pôvodnými prognózami zásadne znížia, Komisia zníži výšku tejto pomoci, pozastaví ju alebo ju zruší.
            
         
         
            Článok 2
            
               1.   Podmienkou poskytnutia makrofinančnej pomoci Únie je rešpektovanie účinných demokratických mechanizmov vrátane pluralitného parlamentného systému a zásad právneho štátu a dodržiavanie ľudských práv zo strany Ukrajiny.
            
            
               2.   Komisia a Európska služba pre vonkajšiu činnosť monitorujú plnenie podmienky stanovenej v odseku 1 počas celého obdobia trvania makrofinančnej pomoci Únie, najmä pred uskutočnením vyplatenia, pri súčasnom zohľadnení okolností na Ukrajine a dôsledkov uplatnenia stanného práva na Ukrajine.
            
            
               3.   Odseky 1 a 2 tohto článku sa uplatňujú v súlade s rozhodnutím Rady 2010/427/EÚ (9).
            
         
         
            Článok 3
            
               1.   Komisia sa dohodne s Ukrajinou na jasne vymedzených požiadavkách na podávanie správ, s ktorými má byť spojená makrofinančná pomoc Únie. Požiadavky na podávanie správ sa stanovia v Memorande o porozumení (ďalej len „MoP“) a prijmú sa v súlade s postupom preskúmania uvedeným v článku 8 ods. 2.
            
            
               2.   Cieľom požiadaviek na podávanie správ je najmä zaistiť, aby sa makrofinančná pomoc Únie využívala efektívne, transparentne a zodpovedne. Komisia pravidelne monitoruje plnenie uvedených požiadaviek na podávanie správ.
            
            
               3.   Podrobné finančné podmienky makrofinančnej pomoci Únie sa stanovia v dohode o úvere, ktorá sa uzavrie medzi Komisiou a Ukrajinou.
            
            
               4.   Komisia v pravidelných intervaloch overuje poskytovanie makrofinančnej pomoci Únie a najmä plnenie požiadaviek na podávanie správ stanovených v MoP. Komisia informuje Európsky parlament a Radu o výsledkoch uvedeného overenia.
            
         
         
            Článok 4
            
               1.   Za predpokladu splnenia požiadaviek uvedených v odseku 2 poskytne Komisia makrofinančnú pomoc Únie v jednej splátke, a to vo forme úveru. Komisia rozhodne o časovom rámci na vyplatenie splátky. Splátka sa môže vyplatiť v jednej tranži alebo vo viacerých tranžiach.
            
            
               2.   Komisia rozhodne o uvoľnení splátky na základe posúdenia týchto požiadaviek:
               
                           a)
                        
                        
                           dodržanie podmienky stanovenej v článku 2 ods. 1;
                        
                     
                           b)
                        
                        
                           nadobudnutie platnosti MoP, v ktorom sa stanoví systém podávania správ uplatniteľný počas celého obdobia trvania úveru.
                        
                     
            
               3.   V prípade, že požiadavky stanovené v odseku 2 nie sú splnené, Komisia dočasne pozastaví alebo zruší vyplácanie makrofinančnej pomoci Únie, alebo prijme vhodné opatrenia podľa dohody o úvere. V takýchto prípadoch oznámi Európskemu parlamentu a Rade dôvody pozastavenia alebo zrušenia.
            
            
               4.   Makrofinančná pomoc Únie sa v zásade vypláca Národnej banke Ukrajiny. V súlade s ustanoveniami, ktoré sa majú dohodnúť v MoP, vrátane potvrdenia zostatkových potrieb financovania rozpočtu, sa finančné prostriedky Únie môžu vyplatiť ukrajinskému ministerstvu financií ako konečnému príjemcovi.
            
         
         
            Článok 5
            
               1.   Operácie prijímania a poskytovania pôžičiek sa vykonávajú v súlade s článkom 220 nariadenia o rozpočtových pravidlách.
            
            
               2.   Únia môže odchylne od článku 220 ods. 5 písm. e) nariadenia o rozpočtových pravidlách znášať úroky poskytnutím bonifikácie úrokov a administratívne náklady súvisiace s prijímaním a poskytovaním pôžičiek okrem nákladov súvisiacich s predčasným splatením úveru, pokiaľ ide o úver podľa tohto rozhodnutia.
            
            
               3.   Ukrajina môže požiadať o bonifikáciu úrokov a pokrytie administratívnych nákladov Úniou každý rok do konca marca.
            
            
               4.   V prípade nutnosti môže Komisia odchylne od článku 220 ods. 2 nariadenia o rozpočtových pravidlách obnoviť súvisiace zmluvy o pôžičkách uzavreté v mene Únie.
            
            
               5.   Komisia informuje Európsky parlament a Radu o vývoji operácií uvedených v odsekoch 2 a 3.
            
         
         
            Článok 6
            Komisia počas poskytovania makrofinančnej pomoci Únie opätovne posúdi prostredníctvom operatívneho posúdenia spoľahlivosť finančných opatrení, administratívnych postupov a vnútorných a vonkajších kontrolných mechanizmov Ukrajiny, ktoré sa týkajú tejto pomoci.
         
         
            Článok 7
            
               1.   V prípade makrofinančnej pomoci Únie poskytovanej vo forme úveru podľa tohto rozhodnutia sa namiesto všeobecného pravidla stanoveného v článku 31 ods. 5 treťom pododseku nariadenia (EÚ) 2021/947 uplatňuje miera tvorby rezerv 70 %.
            
            
               2.   Namiesto všeobecného pravidla stanoveného v článku 31 ods. 6 nariadenia (EÚ) 2021/947 sa finančné záväzky z makrofinančnej pomoci Únie poskytnutej vo forme úveru podľa tohto rozhodnutia kryjú oddelene od ostatných finančných záväzkov v rámci záruky pre vonkajšiu činnosť a rezerva vyčlenená v spoločnom rezervnom fonde v súvislosti s makrofinančnou pomocou Únie poskytnutou vo forme úveru podľa tohto rozhodnutia sa použije výlučne na finančné záväzky, ktoré z nej vyplývajú.
            
            
               3.   Odchylne od článku 213 nariadenia o rozpočtových pravidlách sa efektívna miera tvorby rezerv neuplatňuje na rezervy vyčlenené v spoločnom rezervnom fonde v súvislosti v súvislosti s makrofinančnou pomocou poskytnutou vo forme úveru podľa tohto rozhodnutia.
            
         
         
            Článok 8
            
               1.   Komisii pomáha výbor. Uvedený výbor je výborom v zmysle nariadenia (EÚ) č. 182/2011.
            
            
               2.   Ak sa odkazuje na tento odsek, uplatňuje sa článok 5 nariadenia (EÚ) č. 182/2011.
            
         
         
            Článok 9
            
               1.   Komisia každý rok do 30. júna predloží Európskemu parlamentu a Rade v rámci svojej výročnej správy posúdenie vykonávania tohto rozhodnutia v predchádzajúcom roku vrátane hodnotenia tohto vykonávania. V uvedenej správe sa:
               
                           a)
                        
                        
                           preskúma pokrok dosiahnutý pri poskytovaní makrofinančnej pomoci Únie;
                        
                     
                           b)
                        
                        
                           posúdi hospodárska situácia a vyhliadky Ukrajiny, ako aj plnenie požiadaviek uvedených v článku 3 ods. 1;
                        
                     
                           c)
                        
                        
                           uvedú súvislosti medzi požiadavkami a podmienkami stanovenými v MoP, priebežnou makrofinančnou situáciou Ukrajiny a rozhodnutím Komisie o uvoľnení splátky makrofinančnej pomoci Únie.
                        
                     
            
               2.   Najneskôr do dvoch rokov po skončení obdobia dostupnosti pomoci Komisia predloží Európskemu parlamentu a Rade správu o hodnotení ex post, v ktorej posúdi výsledky a efektívnosť ukončenej makrofinančnej pomoci Únie a rozsah, v akom prispela k cieľom pomoci.
            
         
         
            Článok 10
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 12. júla 2022
            
               
                  Za Európsky parlament
               
               
                  predsedníčka
               
               R. METSOLA
            
            
               
                  Za Radu
               
               
                  predseda
               
               Z. STANJURA
            
         
         
            (1)  Pozícia Európskeho parlamentu zo 7. júla 2022 (zatiaľ neuverejnená v úradnom vestníku) a rozhodnutie Rady z 12. júla 2022.
         
            (2)  Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (Ú. v. EÚ L 161, 29.5.2014, s. 3).
         
            (3)  Rozhodnutie Európskeho parlamentu a Rady (EÚ) 2022/313 z 24. februára 2022 o poskytnutí makrofinančnej pomoci Ukrajine (Ú. v. EÚ L 55, 28.2.2022, s. 4).
         
            (4)  Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).
         
            (5)  Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).
         
            (6)  Nariadenie Európskeho parlamentu a Rady (EÚ) 2021/947 z 9. júna 2021, ktorým sa zriaďuje Nástroj susedstva a rozvojovej a medzinárodnej spolupráce – Globálna Európa, mení a zrušuje rozhodnutie Európskeho parlamentu a Rady č. 466/2014/EÚ a zrušuje nariadenie Európskeho parlamentu a Rady (EÚ) 2017/1601 a nariadenie Rady (ES, Euratom) č. 480/2009 (Ú. v. EÚ L 209, 14.6.2021, s. 1).
         
            (7)  Nariadenie Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 až 2027 (Ú. v. EÚ L 433 I, 22.12.2020, s. 11).
         
            (8)  Rozhodnutie Rady (EÚ, Euratom) 2020/2053 zo 14. decembra 2020 o systéme vlastných zdrojov Európskej únie a o zrušení rozhodnutia 2014/335/EÚ, Euratom (Ú. v. EÚ L 424, 15.12.2020, s. 1).
         
            (9)  Rozhodnutie Rady 2010/427/EÚ z 26. júla 2010 o organizácii a fungovaní Európskej služby pre vonkajšiu činnosť (Ú. v. EÚ L 201, 3.8.2010, s. 30).